Diari Oficial de la Generalitat Valenciana


Sumari del DOGV 4304, del 31-07-2002 (2002/8192)

RESOLUCIÓ de 18 de juliol de 2002, de la Direcció General de Justícia de la Conselleria de Justícia i Administracions Públiques, per la qual es convoca concurs de trasllat de places vacants de secretaries de jutjats de pau de més de 7.000 habitants, a la Comunitat Valenciana, entre secretaris de pau a extingir i oficials de l'administració de justícia.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4304

Data del DOGV
:   31-07-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/8192


Data del document
:   18-07-2002

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * Sax
    * Almussafes
    * Olleria, l'
    * Nucia, la
    * Rojales
    * Canals
    * Pilar de la Horadada
    * Cocentaina
    * Muro de Alcoy
    * Pobla de Vallbona, la
    * Alcora, l'
    * Vall d'Uixó, la
    * concurs administratiu
    * personal de l'administració de justícia

RESOLUCIÓ de 18 de juliol de 2002, de la Direcció General de Justícia de la Conselleria de Justícia i Administracions Públiques, per la qual es convoca concurs de trasllat de places vacants de secretaries de jutjats de pau de més de 7.000 habitants, a la Comunitat Valenciana, entre secretaris de pau a extingir i oficials de l'administració de justícia. [2002/X8192]
  
Existint places vacants de secretaries de jutjats de Pau de poblacions de més de 7.000 habitants, a la Comunitat Valenciana, dotades pressupostàriament, la provisió de les quals s'estima convenient, en atenció a les necessitats del servici, procedix convocar concurs de trasllats de conformitat amb el que establixen els articles 455, 481 i 494 de la Llei Orgànica 6/1985, de l'1 de juliol, del Poder Judicial, el Reglament Orgànic de Secretaris de la Justícia Municipal, aprovat per Decret de 12 de juny de 1970 i el capítol III del títol IV del Reglament Orgànic dels Cossos d'Oficials, Auxiliars i Agents de l'administració de Justícia, aprovat per Reial Decret 249/1996, de 16 de febrer.
  
Per tot això, la Direcció General de Justícia ha disposat convocar concurs per a la provisió dels llocs que es relacionen en l'annex i d'acord amb les bases següents:
  
Primera. Llocs que es poden sol·licitar
  
1. Podran prendre part en el present concurs, i sol·licitar les vacants de llocs de treball de secretaries de jutjats de Pau de l'administració de Justícia, els funcionaris pertanyents al Cos, a extingir, de secretaris de jutjats de Pau i els oficials de l'administració de Justícia, qualsevol que siga la seua situació administrativa, llevat dels suspensos que no hagueren finalitzat el període de suspensió, en què tindran preferència els funcionaris del Cos de secretaris de Pau sobre els integrants del Cos d'Oficials de l'administració de Justícia.
  
2. L'adjudicació de les places de secretaries de jutjats de Pau a oficials de l'administració de Justícia no suposarà, en cap de cas, ascens ni canvi de Cos o categoria dels adjudicataris.
  
3. Els participants podran sol·licitar les places vacants incloses en l'annex I d'esta resolució de convocatòria, sempre que reunisquen els requisits generals exigits en la data de finalització del termini de presentació de sol·licituds.
  
Dites vacants s'identificaran pel seu literal i pel codi de centre de destinació, relació de llocs de treball (RPT) i número d'orde del lloc de treball (NOPT).
  
Segona. Requisits i condicions de participació
  
1. Els funcionaris del Cos a extingir de secretaris de jutjats de Pau, de més de 7.000 habitants, i els del Cos d'oficials de l'administració de Justícia, només podran participar si en la data de finalització del termini de presentació d'instàncies ha transcorregut un any des de la data de nomenament en el seu actual lloc de treball definitiu.
  
2. Els funcionaris en servici actiu, amb destinació provisional en els òrgans que s'oferisquen, estaran obligats a participar en el present concurs.
  
En el cas que no obtingueren destinació en concurs, se'ls atribuirà l'exercici provisional d'un lloc corresponent al seu Cos.
  
3. Els funcionaris que es troben en les situacions d'excedència voluntària establides en l'art. 34 lletres b) i c) del Reial Decret 249/1996 (excedències per agrupació familiar i per interés particular), només podran participar en el concurs si en la data de finalització del termini de presentació de sol·licituds han transcorregut 2 anys, com a mínim, des que van ser declarats en tal situació.
  
4. Els funcionaris en situació d'excedència per a l'atenció de fills, a l'empara del que disposa l'art. 35 del Reial Decret 249/1996, només podran concursar si ha transcorregut 1 any des de la data de nomenament en l'última destinació definitiva.
  
5. Els excedents forçosos que ocupen places oferides en el present concurs tindran obligació de participar en el present concurs, a fi d'obtindre un lloc de treball definitiu. Si no participen en este concurs o no obtenen lloc de treball, se'ls destinarà a qualsevol dels no adjudicats als altres concursants.
  
Els excedents forçosos i els suspensos definitius que hagueren perdut el seu lloc de treball i els excedents voluntaris de l'art. 34.a) del Reglament Orgànic, aprovat per Reial Decret 249/1996, gaudiran, per este orde, la primera vegada que s'anuncie a concurs vacant del Cos en la mateixa localitat on servien quan es va produir el seu cessament en el servici actiu, de dret preferent per a ocupar-la.
  
6. Les preferències al·ludides en el punt 5, paràgraf segon de la present base, hauran de ser acreditades, acompanyant a la instància fotocòpies compulsades dels documents per què es declara el passe a dites situacions administratives, no valorant-se la preferència en cas de no aportar-los.
  
Tercera. Barems
  
La valoració de mèrits per a l'adjudicació dels llocs de treball es farà d'acord amb el següent barem:
  
1. Funcionaris del Cos a extingir de secretaris de Pau, de més de 7.000 habitants, tindran preferència sobre els oficials de l'administració de Justícia.
  
2. Els funcionaris del Cos d'Oficials de l'administració de Justícia optaran a estes places amb posterioritat als secretaris de Pau, esmentats en el punt anterior. Entre els oficials es tindran en compte les preferències següents (article 481 de la LOPJ):
  
1. Oficials que estigueren en possessió del títol de llicenciat en Dret.
  
2. Oficials titulars d'una secretaria de Pau.
  
3. Altres oficials.
  
Dins de cadascuna de les preferències citades, la valoració de mèrits de l'antiguitat, el coneixement del valencià i els coneixements informàtics es farà en la forma següent, i en cas d'empat pel millor lloc escalafonal:
  
a) Antiguitat
  
- Pels servicis efectius en el Cos s'atorgarà 1 punt per cada any complet de servicis, es computaran proporcionalment els períodes inferiors (0,0027777 per dia) i s'establiran els mesos com de 30 dies.
  
b) Coneixement oral i escrit de valencià
  
- Per a la provisió dels llocs de treball ubicats en el territori de la Comunitat Valenciana, el coneixement del valencià serà valorat de la següent forma, en els termes de la disposició addicional 2a del Reial Decret 249/1996, de 16 de febrer:
  
a) Certificat de grau elemental, oral i escrit: dos punts.
  
b) Certificat de grau mitjà, oral i escrit: quatre punts.
  
c) Certificat de grau superior, oral i escrit: sis punts.
  
Per a valorar estos coneixements s'haurà d'aportar certificat expedit per la Junta Qualificadora de Coneixements de Valencià, o títol homologat segons Orde de 16 d'agost de 1994 de la Conselleria d'Educació i Ciència, modificada per Orde de 22 de desembre de 1995 i Orde de 24 de juny de 1999, de la Conselleria de Cultura, Educació i Ciència, sobre certificats oficials de coneixement de valencià.
  
c). Coneixements informàtics
  
- En les places a proveir que comporten especials coneixements informàtics i que així s'assenyalen en les relacions de places a sol·licitar en l'annex I, als qui acrediten, mitjançant fotocòpia compulsada de certificat oficial dits coneixements, se'ls atorgarà, a estos sols efectes, fins a 6 punts, a més de l'antiguitat o dels punts obtinguts pel coneixement del valencià, de conformitat amb el que establix l'apartat 10 de l'article 54 del Reial Decret 249/1996, de 16 de febrer, i s'hauran d'agrupar dits llocs en els primers números d'orde de preferència de la seua sol·licitud. A tal efecte es tindran en compte els criteris següents:
  
1r. Nivell 1: certificats oficials d'assistència i/o aprofitament de cursos d'informàtica, expedits pel Ministeri d'Educació i Cultura, Ministeri per a les Administracions Públiques, Ministeri de Treball i Assumptes Socials i comunitats autònomes sense competències transferides i centres homologats i/o reconeguts: 0,50 punts per curs, fins a un màxim de dos punts.
  
2n. Nivell 2: certificats oficials d'assistència i/o aprofitament de cursos d'Informàtica, expedits pel Ministeri de Justícia i departaments de Justícia de les comunitats autònomes, amb competència en matèria de gestió de personal al servici de l'administració de Justícia i centres homologats i/o reconeguts, amb una duració de fins a 100 hores lectives: tres punts.
  
3r. Nivell 3: certificats oficials d'assistència i/o aprofitament de cursos d'Informàtica, expedits pel Ministeri de Justícia i departaments de Justícia de les comunitats autònomes, amb competència en matèria de gestió de personal al servici de l'administració de Justícia i centres homologats i/o reconeguts, amb una duració de més de 100 hores lectives, quatre punts.
  
4t. Nivell 4: títols de formació professional II o III Grau, especialitat Informàtica, diplomatura en Informàtica: cinc punts.
  
5é. Nivell 5: llicenciatura en informàtica, sis punts. Dits criteris no tindran caràcter acumulatiu. En el cas que el funcionari al·legue coneixements informàtics aplicables a dos o més criteris, es considerarà únicament aquell que li atorgue major puntuació, i en cas de no constar les hores del curs impartit pel Ministeri de Justícia o comunitat autònoma, amb competència en gestió de personal al servici de l'administració de Justícia, es considerarà el valor dels assenyalats en el punt 2n d'esta classificació.
  
Quarta. Models i terminis de presentació de sol·licituds
  
1. Els funcionaris destinats en jutjats o tribunals de la Comunitat Valenciana, així com els que es troben en situació de servicis especials i excedents per atenció de fill, que tenen reservat el seu lloc de treball, i que estiguen interessats en les places que s'oferixen en este concurs, presentaran la seua sol·licitud ajustada a model VI, publicat com annex II d'esta resolució, en el termini de deu dies naturals següents al de la publicació de la present convocatòria en el Boletín Oficial del Estado, dirigides al director general de Justícia, als registres generals de la Direcció General de Justícia, carrer Historiador Chabás, número 2 (46377 València); avinguda Maissonave, número 9, 5é D, (03571 Alacant), i en la plaça Jutge Borrull, sense número (12004 Castelló).
  
Els funcionaris destinats en jutjats o tribunals de la resta de CCAA i territori nacional sense competències transferides, interessats en les places que s'oferixen en este concurs, presentaran la seua sol·licitud al Departament de Justícia de la Comunitat Autònoma de la seua actual destinació o davant del Ministeri de Justícia.
  
2. Els funcionaris destinats en llocs de les relacions de llocs de treball d'altres cossos de l'administració de Justícia o d'altres administracions que es troben en excedència de l'art. 34 lletra a) del Reial Decret 249/1996, de 16 de febrer, en els cossos de secretaris de Pau o d'oficials de l'administració de Justícia, que desitgen sol·licitar les places oferides en el present concurs, en la seua qualitat de secretari de Pau o d'oficial, utilitzaran el model V-2 publicat com annex II d'esta resolució, en el termini de deu dies naturals següents al de la publicació de la present Resolució en el Boletín Oficial del Estado, dirigida al director general de Justícia, als registres generals de la Direcció General de Justícia, carrer Historiador Chabás, número 2 (46806 València); avinguda Maissonave, número 9, 5é D, (03370 Alacant), i en la plaça Jutge Borrull, sense número (12560 Castelló).
  
3. La resta de sol·licitants que desitgen participar en el present concurs, com els excedents forçosos encara que tingueren una destinació provisional, els suspensos definitius que hagueren perdut el seu lloc de treball, els participants amb destinació provisional per haver reingressat al servici actiu, així com la resta d'excedents voluntaris per agrupació familiar o per interés particular, utilitzaran el model V-3 publicat com annex II d'esta resolució, en el termini de deu dies naturals següents al de la publicació d'esta resolució en el Boletín Oficial del Estado, dirigida al director general de Justícia, als registres generals de la Direcció General de Justícia, carrer Historiador Chabás, número 2 (46469 València); avinguda Maissonave, número 9, 5é D, (03666 Alacant), i a la plaça jutge Borrull, sense número (12828 Castelló).
  
4. Les sol·licituds podran trametre's també en la forma prevista en l'art. 38 de la Llei de Règim Jurídic de les Administracions Públiques i del Procediment Administratiu Comú.
  
Les que es presenten en les oficines de correus s'enviaran en qualsevol de les dos modalitats següents:
  
a) Per correu ordinari, i en este cas haurà de tindre entrada en el Registre General del Ministeri de Justícia, gerències territorials o departaments de Justícia de les comunitats autònomes amb competències transferides corresponents, abans de la data de finalització del termini de presentació d'instàncies.
  
b) Per correu certificat, en el supòsit del qual es presentaran en les oficines de correus en sobre obert per a ser datades i segellades pel funcionari de correus abans de ser trameses. Els participants en el concurs hauran d'enviar la instància que continga el segell de l'oficina de correus, sense que puga admetre's, passat el termini de presentació d'instàncies, aquella que no complisca amb este requisit, encara que posteriorment es poguera acreditar tal aspecte.
  
5. Els excedents voluntaris per interés particular adjuntaran, a la seua sol·licitud, la declaració de no haver sigut separats de qualsevol de les administracions públiques.
  
6. La sol·licitud per a prendre part en este concurs serà única per a cada funcionari participant, encara que se sol·liciten places radicades en l'àmbit territorial del Ministeri de Justícia o radicades en altres comunitats autònomes, i que, per tant, figuren en les convocatòries que simultàniament a esta es realitzen pel Ministeri de Justícia i pels governs autònoms i es publiquen en el Boletín Oficial del Estado i els butlletins oficials corresponents.
  
De la mateixa manera, i mitjançant una única instància, hauran d'optar per participar des del Cos en què el funcionari es trobe en actiu, o reingressar al servici actiu en un altre Cos de què formen part com a excedents.
  
Aquells funcionaris que incomplisquen el que es preveu en els dos paràgrafs anteriors seran exclosos de la participació en el concurs.
  
En resultar irrenunciables les destinacions obtingudes a instància del funcionari, en cas d'obtindre destinació, el reingressat al servici mitjançant concurs de trasllat quedarà automàticament en excedència en el Cos en què es trobava en actiu, per la qual cosa la seua destinació actual s'oferirà com a plaça vacant en ulteriors concursos de trasllat.
  
7.La sol·licitud formulada serà vinculant per al peticionari, una vegada transcorregut el període de presentació d'instàncies.
  
8. En cas de discrepància entre la transcripció del codi informàtic d'un lloc concret i el seu literal, prevaldria este últim, és a dir, la denominació del lloc. Només quedaria anul·lada la petició en el cas que haguera omés la denominació o literal del lloc, encara que s'haguera indicat el codi.
  
Cinquena. Peticions condicionades
  
Cas d'estar interessats en les vacants que s'anuncien per a una mateixa província dos funcionaris pertanyents al Cos a extingir de secretaris de Pau i d'Oficials, podran condicionar la seua petició al fet que estos dos obtinguen destinació en la mateixa província, entenent-se en cas contrari anul·lades les peticions condicionades efectuades per estos dos. Els funcionaris que s'acullen a esta petició condicional, hauran de concretar-ho en la seua instància, agrupant els llocs que condicionen en els primers números d'orde de preferència de la sol·licitud, i posaran la resta dels no condicionats a continuació, a més d'adjuntar fotocòpia de la petició de l'altre funcionari.
  
En el cas que no es concretara en la instància, i no s'agruparen en els primers números d'orde o no s'aportara la fotocòpia de la instància del segon concursant, s'entendrà anul·lada la petició condicionada efectuada per estos dos.
  
Sisena. Adjudicacions
  
1. L'orde de prioritat per a l'adjudicació dels llocs de treball vindrà donat per la puntuació total obtinguda segons barem de la base tercera.
  
2. En cas d'empat en la puntuació total, s'acudirà per a dirimir-ho a l'orde escalafonal del funcionari.
  
Setena. Caràcter dels destinacions adjudicades
  
1. Els trasllats que es deriven de la resolució del present concurs tindran la consideració de voluntaris als efectes previstos en el Reial Decret 462/2002, de 24 de maig, sobre indemnitzacions per raó del servici.
  
2. Les destinacions adjudicades seran irrenunciables.
  
Vuitena. Resolució i termini possessori
  
1. La present convocatòria es resoldrà per Resolució provisional del director general de Justícia, de forma coordinada amb el Ministeri de Justícia i els òrgans competents de les comunitats autònomes que hagen convocat els seus respectes concursos, de tal manera que es publiquen simultàniament en els taulers d'anuncis del Ministeri de Justícia, de les gerències territorials de Justícia, de les comunitats autònomes mencionades, així com en els dels tribunals superiors de Justícia i audiències provincials.
  
Així mateix s'exposarà en els dits taulers d'anunci la relació d'admesos i exclosos, amb les causes d'exclusió i el termini per a esmenar possibles errades materials.
  
2. La resolució provisional expressarà el lloc d'origen dels interessats als qui se'ls adjudique destinació i la seua localitat, així com la seua situació administrativa si esta és distinta a la d'actiu i el lloc adjudicat a cada funcionari amb referència al centre de treball i localitat.
  
3. Contra la resolució provisional, per la qual es resolga el concurs de trasllat, cap formular al·legacions en el termini de deu dies des de la seua publicació als taulers d'anuncis referits, davant de l'autoritat a qui es va dirigir la petició de participació en el present Concurs, i s'utilitzarà per a això el model que s'adjunta a la present Convocatòria com annex III. Resoltes estes per una altra resolució el concurs de trasllat obtindrà fermesa.
  
Aquelles al·legacions que no hagueren sigut resoltes expressament, es consideraran desestimades davant de la publicació de la resolució definitiva del Concurs.
  
4. El termini per a prendre possessió de la nova destinació obtinguda serà de 10 dies naturals, si hi ha canvi de localitat; però quan tinga lloc dins de la mateixa població, haurà d'efectuar-se en els 3 dies naturals següents al cessament.
  
5. El termini per a la presa de possessió començarà a comptar-se a partir del dia següent al cessament.
  
6. Si la resolució comporta reingrés al servici actiu, el termini de presa de possessió haurà de computar-se des de la dita publicació.
  
7. Si no s'aconseguira la simultaneïtat de publicació de la resolució amb el Boletín Oficial del Estado, els terminis es computaran des de l'endemà de la seua publicació en el Boletín Oficial del Estado.
  
8. El còmput dels terminis possessoris s'iniciarà quan finalitzen els permisos o llicències que es troben gaudint els funcionaris, llevat que per circumstàncies excepcionals, degudament motivades, se'n suspenga o revoque el gaudi.
  
Novena. Recursos
  
Contra la present resolució, que posa fi a la via administrativa, podrà interposar-se recurs contenciós administratiu davant els jutjats contenciosos administratius de València en un termini de dos mesos, comptadors des de l'endemà de la seua publicació, conforme el que disposa els articles 8, 14. 2 i 46 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Tot això sense perjudici de la interposició de recurs potestatiu de reposició, davant la Direcció General de Justícia, en el termini d'un mes, comptador a partir del dia següent a la seua publicació, conforme el que disposen els articles 116 i 117 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.